Ses in hof oor miljoene se perlemoen(Argieffoto: SA Polisie/Facebook) Ses verdagtes sal na verwagting Dinsdagoggend in die Kaapstadse streekhof verskyn op aanklagte wat wissel van die onwettige verwerking van perlemoen tot die onwettige besit daarvan. Volgens Zinzi Hani, woordvoerder van die Valke, het die nasionale intervensie-eenheid (NIU) Sondag inligting ontvang oor twee voertuie wat na Kaapstad onderweg is en na bewering besig is om perlemoen te vervoer. “Die voertuie is opgespoor en deur die span dopgehou,” sê Hani. Een van die voertuie is later voorgekeer en sewe sakke perlemoen is in die kattebak gevind. Die bestuurder van die voertuig is glo ŉ buitelander. “Terselfdertyd is die ander voertuig ook voorgekeer waarna vyf verdagtes, almal Suid-Afrikaners, in hegtenis geneem is,” sê Hani. Verdere ondersoek het die span na ŉ perseel in Bougain Villas in Milnerton gelei, waar hulle ŉ onwettige perlemoenverwerkingsfasiliteit gevind het. Daar is beslag gelê op perlemoen ter waarde van R2,8 miljoen, asook toerusting wat gebruik is om die perlemoen te verwerk. Volgens Hani is die Valke se span vir beskermde ekonomiese hulpbronne ingeroep om die ondersoek oor te neem.